作者：无名氏
词牌/韵律：宝鼎现

paragraphs: 东君著意，化工恩被，灼灼妖艳。
袅嫩梢轻蓓，萦风惹露，偏早香英绽。
似向人、故矜夸标致，倚阑全如顾盼。
尚困怯馀寒，柔情弱态，天真无限。
断桥压柳时非浅。
先百花、风光独占。
当送腊初归，迎春欲至，芳姿偏婉娈。
料碎翦就，缯纨辉丽，更把胭脂重染。
自赋得、一般容冶，宛胜神仙妆脸。
折送小阁幽窗，酷爱处、令亲几砚。
尽孜孜观赏，不枉人称妙选。
待密付、如膏雨泽。
金玉仍妆点。
任扰扰、百卉千花掩迹，一时羞见。